Deg tmacahut-agi, akud deg tazwara yusa-d ɣezzif ad naf ula d gma-s-nni yeṭṭef aṭas n wakud akken i yuɣal d argaz, lmeɛna-s ɣes akken zrin ɛecrin neɣ tlatin n yiseggasen aqcic-nni yeqqim akken d agrud amzun yeḥbes wakud, Tenna-as : «Ḥlili gma mazal-it meẓẓi », maca din din aqcic-nni yugin ad yimɣuren yeqqel d argaz, akken kan i d-tekcem tenfalit «Ɛeddan wussan » aqcic yuɣal d argaz. D tanfalit neɣ d anamal n wakud ikecmen deg umakun yesɛeddayen lwaqt. Lmeɛna n waya akud deg tmacahut tikwal ur yettḥarik ara am weqcic yeqqimend agrud.